<document celex="IP-05-1217" lang="lv">
    <p align="right">
      Briselē, 2005. gada 4. oktobrī
    </p>
    <h1>
      <a name="Heading4" id="Heading4"></a><b>Komisija atklāj tīmekļa vietni patērētājiem par mobilo sakaru viesabonēšanas cenām Eiropā</b>
    </h1>
    <p>
      <b><i>Eiropas Komisija šodien atklāja jaunu tīmekļa vietni, kuras mērķis ir palīdzēt patērētājiem izvēlēties izdevīgāku piedāvājumu, lai mobilo tālruni lietotu ārvalstīs. Šim nolūkam tīmekļa
      vietnē ir publiskoti viesabonēšanas tarifi, kurus piedāvā operatori visās 25 ES dalībvalstīs. Par šo tīmekļa vietni tika paziņots jūlijā, kad komisāre Viviane Reding uzsvēra augstās cenas par
      mobilo tālruņu lietošanu ārvalstīs un vajadzību nodrošināt lielāku šo maksu atklātumu. Šajā tīmekļa vietnē ievietotajām tarifu paraugu tabulām un tiešajām saitēm uz ES mobilo sakaru operatoru
      tīmekļu vietnēm jāpalīdz ES patērētājiem gūt reālu priekšstatu par to, ar kādiem tarifiem var nākties rēķināties, dodoties atvaļinājumā, un tur būs arī norādes un padomi par starptautiskās
      viesabonēšanas rēķiniem. Kopš paziņojuma par šo tīmekļa vietni vasaras sākumā var novērot konkurences attīstību, jo daži operatori piedāvā īpašas atvaļinājumu un citas tarifu paketes.</i></b>
    </p>
    <p>
      „Tikai labi informēts patērētājs ir labi sagatavots patērētājs,” sacīja informācijas sabiedrības un plašsaziņas līdzekļu komisāre Viviane Reding. „Laikā, kad Eiropā ir piedzīvots tik liels
      progress citos elektrosakaru pakalpojumos, ir grūti noticēt tam, cik augsta cena tiek prasīta par mobilā tālruņa lietošanu ārvalstīs. Tādēļ Komisija ar jauno šodien atklāto tīmekļa vietni vēlas
      piedāvāt patērētājam informāciju, lai palīdzētu izdarīt informētu izvēli, pastiprināt konkurenci nozarē un sekmēt taisnīgāku un atklātāku cenu noteikšanu.”
    </p>
    <p>
      Komisijas jaunajā šodien atklātajā tīmekļa vietnē patērētāji var iepazīties ar tarifu paraugiem, ko dažādos galapunktos piedāvā visi mobilo sakaru tīklu operatori visās 25 ES dalībvalstīs. Tā
      arī vēlas, lai patērētājs spētu viegli atrast sīkākas ziņas, tādēļ ir sniegtas tiešās saites uz visu ES operatoru viesabonēšanas tarifu tīmekļa vietnēm un citas norādes uz papildu informāciju.
      Tostarp ir sniegti ieteikumi par to, kā izvēlēties vislabāko piedāvājumu, un norādīti kontaktpunkti grūtību vai sūdzību gadījumos.
    </p>
    <p>
      Komisijas jaunajā patērētāju tīmekļa vietnē nav mēģināts uzskaitīt daudzos tūkstošus tarifu ES, bet gan ir lietotājam draudzīgā veidā sniegti tarifu paraugi, kas patērētājam ļaus skaidri
      apzināties, ar kādiem tarifiem var nākties rēķināties, dodoties ceļojumā uz citām Eiropas valstīm. Tīmekļa vietnē ir aplūkojams viesabonēšanas cenu stāvoklis 2005. gada septembrī, un tā
      tiks atjaunināta reizi sešos mēnešos.
    </p>
    <p>
      Šo Komisijas iniciatīvu papildina 25 dalībvalstu nacionālo telekomunikāciju regulatoru darbs. Nacionālie telekomunikāciju regulatori viesabonēšanas cenu jautājumā cieši sadarbojas ar Komisijas
      dienestiem un nesen ir paziņojuši par papildu rīcību saistībā ar esošo starptautiskās viesabonēšanas tarifu pārskatāmību Eiropas pārvaldes iestāžu grupas (<i>European Regulators Group</i>,
      <i>ERG</i>) pārziņā.
    </p>
    <p>
      Šīs grupas uzdevums ir nodrošināt, lai visā Eiropā būtu saskaņots regulējums. Tādēļ komisāre Reding kopā ar Dānijas telekomunikāciju regulatora vadītāju un pašreizējo <i>ERG</i> priekšsēdētāju
      Jørgen Abild Andersen šodien iepazīstināja ar jauno Komisijas tīmekļa vietni.
    </p>
    <p>
      Komisija cer, ka šo Eiropas un valstu pasākumu rezultātā operatori tiks mudināti piedāvāt saviem klientiem izdevīgākas un taisnīgākas cenas.
    </p>
    <p>
      <b>Priekšvēsture</b>
    </p>
    <p>
      „Starptautiskā viesabonēšana” ir iespēja mobilo tālruņu lietotājiem savus tālruņus izmantot ārvalstu ceļojumos. Zvanīt un saņemt zvanus ir iespējams, izmantojot to pašu numuru, kuru lietotājs
      izmanto savā valstī. Šim nolūkam mobilā tīkla operatoram jānoslēdz starptautiskās viesabonēšanas līgumi ar operatoriem citās valstīs.<br />
      Komisija 2000. gadā saistībā ar viesabonēšanas mazumtirdzniecības un vairumtirdzniecības cenām Eiropā sāka plašu pretmonopola izmeklēšanu, jo bija aizdomas, ka šīs cenas ir pārāk augstas.
      Izmeklēšanas rezultātā saskaņā ar EK Līguma noteikumiem par monopola varas ļaunprātīgu izmantošanu (82. pants) pret mobilo sakaru operatoriem Vācijā un Apvienotajā Karalistē tika sāktas
      savstarpēji nesaistītas pretmonopola tiesvedības sakarā ar pārāk augstiem starptautiskās viesabonēšanas vairumtirdzniecības tarifiem. Šo tiesvedību gaitā līdz šim ir izdoti vairāki iebildumi
      (skatīt <a href="http://europa.eu.int/rapid/pressReleasesAction.do?reference=IP/04/994&amp;format=HTML&amp;aged=1&amp;language=EN&amp;guiLanguage=en">IP/04/994</a> un <a href=
      "http://europa.eu.int/rapid/pressReleasesAction.do?reference=IP/05/161&amp;format=HTML&amp;aged=1&amp;language=EN&amp;guiLanguage=en">IP/05/161</a>), un tās joprojām nav beigušās. Turklāt kopš
      2004. gada Komisija ir pievērsusi uzmanību divām stratēģiskajām aliansēm, kas izveidotas starptautisko viesabonēšanas pakalpojumu uzlabošanai („<i>Starmap</i>” un „<i>Freemove</i>”), lai
      nodrošinātu, ka tās ievēro EK Līguma noteikumus par ierobežojošu uzņēmējdarbības praksi (81. pants).
    </p>
    <p>
      Līdztekus iepriekšminētajām tiesvedībām Komisija ir risinājusi jautājumu par viesabonēšanas mazumtirdzniecības cenām kopš 2004. gada decembra, kad <i>ERG</i> — nacionālo telekomunikāciju
      regulatoru grupa, ko Komisija izveidojusi, lai palīdzētu visā ES koordinēt elektronisko komunikāciju regulējumu — sāka koordinēti pētīt starptautiskās viesabonēšanas vairumtirdzniecības cenas,
      kuras savstarpēji piemēro mobilo sakaru operatori (skatīt <a href=
      "http://europa.eu.int/rapid/pressReleasesAction.do?reference=IP/04/1458&amp;format=HTML&amp;aged=1&amp;language=EN&amp;guiLanguage=en">IP/04/1458</a>).
    </p>
    <p>
      Šie pētījumi vēl nav pabeigti, un tagad kopš maija tie ir sasnieguši jaunu fāzi, kurā nacionālie regulatori, strādājot pie kopīgas rīcības, par kuru panākta vienošanās <i>ERG</i> maija
      sanāksmē, analizē savus vietējos tirgus. Pienācīgā laikā Komisija tiks iepazīstināta ar plānotajiem lēmumiem. Viens no <i>ERG</i> secinājumiem ir tāds, ka “šobrīd bez skaidra pamatojuma ir
      noteiktas ļoti augstas mazumtirdzniecības maksas”, skat.
    </p>
    <p>
      <a href="http://erg.eu.int/doc/whatsnew/reg_intens_wrk_intl_roaming_mtg.pdf">http://erg.eu.int/doc/whatsnew/reg_intens_wrk_intl_roaming_mtg.pdf</a>
    </p>
    <p>
      Komisāre Reding 2005. gada jūlijā paziņoja savu nodomu atvērt tīmekļa vietni, kas patēriņa cenas starptautiskās viesabonēšanas kontekstā padarītu atklātākas (skat. <a href=
      "http://europa.eu.int/rapid/pressReleasesAction.do?reference=IP/05/901&amp;format=HTML&amp;aged=0&amp;language=EN&amp;guiLanguage=en">IP/05/901</a>). Šī tīmekļa vietne ir konkrēta Eiropas
      reakcija uz bažām, ka starptautiskās viesabonēšanas maksas ir nepamatoti augstas.
    </p>
    <p>
      Komisijas jaunā patērētāju tīmekļa vietne par viesabonēšanas cenām ir atrodama šeit:
    </p>
    <p>
      <a href="http://europa.eu.int/information_society/index_en.htm">http://europa.eu.int/information_society/index_en.htm</a>
    </p>
    <p>
      <a href="http://europa.eu.int/information_society/doc/factsheets/051-roaming.pdf">http://europa.eu.int/information_society/doc/factsheets/051-roaming.pdf</a>
    </p>
    <p>
      Skatiet arī <a href="http://europa.eu.int/rapid/pressReleasesAction.do?reference=MEMO/05/247&amp;format=HTML&amp;aged=0&amp;language=EN&amp;guiLanguage=en">MEMO/05/247</a>.
    </p>
  </document>